Hun var gift med urmaker Theodor Grundseth, født 1835 på Elverum. Det ser ut til at Josephine Grønbech drev som fotograf i Christiania før hun giftet seg. Flere bilder er bevart med hennes pikenavn mellom ca. 1860-1870. Hun benyttet firkantet gummistempel. Rundt 1870 flyttet de til Lillehammer der Theodor Grundseth oppgir å være urmaker i 1870 og fotograf og urmaker i 1875. Bildene har på baksiden: "Photographi af Josephine Grundseth, Lillehammer". I Gjøvik averterte hun: "Dersom Veiret bliver smukt, fotograferes i Atelieret hersteds", og i den mørke vintertiden måtte nok forretningen holdes lukket. I 1880 hadde hun flere annonser i lokalpressen, hvor hun meddeler å ha atelier i postmester Jørgensen Veums gård.